|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Сарајево, 5.3.2025. године

МЕДИЈИМА

 **САОПШТЕЊЕ ЗА МЕДИЈЕ**

**Европска комисија поздравила напредак БиХ у области јавних набавки и затражила убрзано спровођење реформи**

На осмом састанку Пододбора за унутрашње тржиште и конкуренцију укључујући заштиту здравља и потрошача између Европске уније и Босне и Херцеговине, који је одржан 5.3.2025. године, чланови двије делегације су размијенили информације о раду Конкуренцијског савјета и Савјета за државну помоћ БиХ. Представници Европске комисије су истакли да је потребно из Закона о конкуренцији и Закона о државној помоћи избацити „национални вето“ у процедури одлучивања и обезбиједити једнаку и транспарентну примјену правила о државној помоц́и у цијелој земљи.

Европска комисија је поздравила напредак у области јавних набавки, усвајање Стратегије јавних набавки 2024-2027 и Акционог плана, уз напомену да су потребне даљње реформе како би се унаприједили капацитети Агенције за јавне набавке БиХ, кориштење система е-набавки, те припремила мапа пута за координацију усклађивања правног оквира БиХ са правном тековином ЕУ у области концесија и јавно - приватног партнерства.

Препорука Европске комисије је да се усвоји хоризонтални закон о услугама, који ће бити усклађен са Директивом ЕУ, и направи свеобухватан попис административних и техничких корака како би предузећа могла радити у цијелој БиХ, а у циљу укидања захтјева који отежавају стварање јединственог економског простора.

Чланови делегације Европске комисије су похвалили напоре БиХ на припремама за израду нацрта и усвајање закона о поштанским услугама БиХ и размијењене су информације о припреми стратегије о развоју поштанских услуга на државном нивоу. Разговарало се и о листи занимања која су регулисана у БиХ, као и о интензивирању активности на усклађивању са прописима ЕУ о узајамном признавању професионалних квалификација и помацима који су направљени када су у питању поједине професије. Такође, БиХ треба усвојити стратегију о праву интелектуалног власништва за период 2024 -2028, као и сет прописа у овој области, који ће бити усклађени са законодавством ЕУ.

Европска комисија је препоручила јачање оквира за спашавање банака измјеном ентитетских закона о банкарству и закона о осигурању депозита, како би се омогућило стварање фонда за финансијску стабилност и одржала чврста контрола над банкарским сектором. Једна од препорука је и да се унаприједи повезаност и усклађеност регистара привредних друштава између ентитета и Брчко дистрикта.

На састанку се разговарало и о одрживом финансирању у области јавног здравља, реформи здравствене заштите која ће бити доступна свим грађанима, усклађивању законодавства БиХ са прописима ЕУ о контроли дувана, те о заштити потрошача.

Осмим састанком Пододбора за унутрашње тржиште и конкуренцију укључујући заштиту здравља и потрошача у име Босне и Херцеговине је копредсједавала Бранкица Пандуревић из Министарства за спољну трговину и економске односе, а у име Европске уније Heinke Veit из Европске комисије (DG NEAR).

Дирекција за европске интеграције